钦定古今图书集成/理学汇编/学行典/第100卷 > 朱子大全集四 > 《答周叔谨》
## 钦定古今图书集成/理学汇编/学行典/第100卷 > 朱子大全集四 > 《答周叔谨》

叔谨暂且留彼，未知相聚所讲何事文字，且虚心平看，自有意味，勿苦寻支蔓，旁生孔穴，以汨乱义理之
正脉。《中庸》谨思之戒，盖为此也。子约书来，说得大段
支离，要是义理太多，信口信笔，纵横去得，说得转阔，
病痛转深也。如所论“功体”二字太露之类，亦是此样。
所云“须如颜子，方无一毫之非礼”，此说却是，但未知
“其意向在甚处。若云人须以颜子自期，不可便谓已
至则可，若谓颜子方能至，此常人不可学他，即大不
可，想渠必不至此误。但亦只是每事须著一句缠绕，
令不直截耳。”公谨来书，依旧说得太多，更宜省约为
佳也。祝汀州已成见次，不知赴官能入山否？朝廷方
遣使命行经界，议盐，此亦振民革弊之秋，但恐不
免少劳心力耳。彦章书来，云“欲见访，却不见到”，不知
何故？所论二人外内之偏信，然此等处只是容易窄
狭，自主张太早了，便生出无限病痛耳。彼既相信不
及，势亦无如之何。莫若且就己分上著力之为急也。

又

“应之甚恨未得相见，其为学规模次第如何？近来吕、
陆门人，互相排斥，此由各徇所见之偏，而不能公天
下之心以观天下之理，甚觉不满人意。应之盖尝学
于两家，不知其于此看得果如何？”因话扣之，因书谕
及，为幸也。熹近日亦觉向来说话有太支离处，反身
以求，正坐自己用功亦未切耳。因此减去文字工夫，
觉得闲中气象甚适。每劝学者，亦且看《孟子》“道性善”、
“求放心”两章，著实体察收拾为要。其馀文字，且大概
讽诵涵养，未须大段著力考索也。